Likumprojekts

**Grozījumi Zemes pārvaldības likumā**

Izdarīt [Zemes pārvaldības likumā](http://likumi.lv/ta/id/270317-zemes-parvaldibas-likums) (Latvijas Vēstnesis, 2014, 228.nr., 2016, 189.nr.)) šādus grozījumus:

1. Izteikt 5. pantu šādā redakcijā:

„**5.pants. Zeme publiskās infrastruktūras nodrošināšanai**

(1) Publiskās infrastruktūras attīstības un būvniecības vajadzībām nepieciešamās teritorijas un to izmantošanas nosacījumus nosaka Ministru kabinets vai vietējā pašvaldība neatkarīgi no zemes piederības vai piekritības.

(2) Teritorijas izmantošanas nosacījumus publiskās infrastruktūras attīstībai nepieciešamajām teritorijām, ietverot ierobežojumus nekustamā īpašuma izmantošanai, nosaka:

1) Ministru kabineta noteikumos - nacionālo interešu objektiem;

2) vietējās pašvaldības saistošajos noteikumos, kas apstiprina teritorijas plānojumu un lokālplānojumu - pārējiem publiskās infrastruktūras objektiem.

(3) Ja šā panta otrajā daļā minētie izmantošanas nosacījumi aizskar nekustamā īpašuma īpašnieka tiesības vai likumiskās intereses, persona var pārsūdzēt tos normatīvajos aktos noteiktajā kārtībā.

(4) Publiskās infrastruktūras attīstībai nepieciešamajās teritorijās bez saskaņošanas ar institūciju, kura ierosinājusi tās noteikt, aizliegts veikt darbības, kas apgrūtinātu iecerētās publiskās infrastruktūras īstenošanu. Minētais nosacījums neattiecas uz jau uzsākto nekustamā īpašuma izmantošanu. Nolūkā neapgrūtināt iecerētā infrastruktūras projekta īstenošanu vai samazināt iespējamos papildu izdevumus, ja nekustamais īpašums tiktu atsavināts sabiedrības vajadzībām, atbildīgā institūcija drīkst pieņemt lēmumu aizliegt turpināt uzsākto nekustamā īpašuma izmantošanu.

(5) Šā panta otrajā daļā noteiktajos gadījumos paredzētos teritorijas izmantošanas nosacījumus nosaka paredzamā objekta un, ja nepieciešams, tā potenciālo aizsargjoslu apjomā, uz laiku līdz septiņiem gadiem, ar iespēju termiņu pagarināt vēl uz septiņiem gadiem:

1) pēc tam, kad ir veikts sākotnējais izvērtējums vai ietekmes uz vidi novērtējums, ja tas nepieciešams atbilstoši normatīvajiem aktiem;

2) ja saskaņā ar normatīvajiem aktiem sākotnējais izvērtējums vai ietekmes uz vidi novērtējums nav nepieciešams, bet ir veikta izpēte, kas identificē vajadzīgās teritorijas, vides riskus un objekta funkcionalitāti.

(6) Teritorijas noteikšana par publiskās infrastruktūras attīstībai nepieciešamo teritoriju negarantē, ka attiecīgā infrastruktūra tiks uzbūvēta un ka attiecīgais nekustamais īpašums tiks atsavināts sabiedrības vajadzībām.

(7) Institūcija, kas ierosinājusi ierobežojumu noteikšanu šā panta otrajā daļā noteiktajos gadījumos, atlīdzina ar ierobežojumiem cēloniski saistītos zaudējumus, ja viena vai vairāku noteikto ierobežojumu darbības laiks kopumā pārsniedz septiņus gadus vai ja ierobežojumus attiecina arī uz darbībām, kas uzsāktas pirms tā noteikšanas.

(8) Ar ierobežojumiem saistītos zaudējumus atlīdzina to faktiskajā apmērā, ja ierobežojumu darbības laiks pārsniedz septiņus gadus. Šā panta noteiktajā kārtībā neatlīdzina negūto peļņu, kā arī šādus zaudējumus:

1) ja tie radušies nekustamā īpašuma īpašniekam, kurš nekustamo īpašumu ieguvis darījuma rezultātā pēc attiecīgo ierobežojumu noteikšanas;

2) ja publiskās infrastruktūras attīstībai nepieciešamā teritorija sakrīt ar esošu publiskās infrastruktūras objekta aizsargjoslu vai tā ir noteikta sarkanās līnijas robežās.

(9) Zaudējumus atlīdzina, pamatojoties uz īpašnieka iesniegumu, kuram pievienoti dokumenti, kas apliecina zaudējumus un to apmēru, kuru institūcijā iesniedz, sākot no astotā gada pēc šā panta otrajā daļā minēto ierobežojumu noteikšanas. Institūcija izvērtē saņemtos dokumentus un pieņem lēmumu par zaudējumu atlīdzināšanu. Izvērtējot iesniegtos dokumentus, institūcijai ir tiesības pieaicināt sertificētu nekustamo īpašumu vērtētāju.

(10) Ar ierobežojumiem saistītie zaudējumi tiek izmaksāti vienā maksājumā vienā no šādiem gadījumiem (atkarībā no tā, kurš iestājas pirmais):

1) beidzoties šā panta otrajā daļā noteiktajiem izmantošanas nosacījumu ierobežojumiem sakarā ar to atcelšanu vai to darbības termiņa izbeigšanos;

2) kad sabiedrības vajadzībām tiek atsavināts viss vai daļa no nekustamā īpašuma, kuram noteikti šā panta otrajā daļā minētie ierobežojumi;

3) pēc šā panta ceturtajā daļā minētā institūcijas lēmuma pieņemšanas aizliegt turpināt esošo izmantošanu.

(11) Ja nekustamā īpašuma īpašnieku neapmierina institūcijas noteiktais atlīdzināmo zaudējumu apmērs, viņam ir tiesības vērsties tiesā Civilprocesa likumā noteiktajā kārtībā.

(12) Šajā pantā noteikto kārtību nepiemēro, ja publiskā infrastruktūra teritorijas plānošanas dokumentos tiek plānota privātpersonu interešu nodrošināšanai saskaņā ar šā likuma 7.panta otro daļu.

(13) Ja šā panta otrajā daļā minētie izmantošanas nosacījumi (un objekti) vairs nav nepieciešami, institūcija, kas ierosinājusi nosacījumu noteikšanu, veic teritorijas attīstības plānošanu regulējošajos normatīvajos aktos noteiktās darbības nosacījumu atcelšanai vai ierosina to atcelšanu.”

2. Izslēgt 13.panta pirmās daļas 3.punktu.

3. Izslēgt pārejas noteikumu 3.punktā skaitli un vārdus „5.panta otrā daļa un”.

4. Papildināt pārejas noteikumus ar 10.punktu šādā redakcijā:

„10. Šā likuma 5.panta piektā daļa neattiecas uz tiem teritorijas plānojumiem, kuros līdz attiecīgā regulējuma spēkā stāšanās dienai teritorijām, kas paredzētas publiskās infrastruktūras attīstībai, noteikti īpaši izmantošanas nosacījumi. Ja attiecīgajos teritorijas plānojumos ietvertie teritoriju izmantošanas nosacījumi rada personai zaudējumus, persona var prasīt, lai institūcija, kura ierosinājusi to noteikšanu, civiltiesiskā kārtībā atlīdzina šos zaudējumus.”.

Iesniedzējs:

satiksmes ministrs U. Augulis

Vīza:

valsts sekretārs K.Ozoliņš

20.03.2017. 11:00

686

Dolģe,

67028030

Daiga.Dolge@sam.gov.lv